De skulle egentlig være blevet drukket i påskesolen, øllene fra Thy Pilsner. Men det bliver ikke påskebordet, de havner på i denne omgang. De skal i stedet omdannes til håndsprit, der kan gøre gavn på hospitalerne under coronakrisen. - Landet står i en helt anden situation, end man gjorde for bare 14 dage siden. Håndsprit er lige pludselig blevet det vigtigste produkt overhovedet, siger administrerende direktør hos Thisted Bryghus, Aage Svenningsen. - Det gør ondt. Vi er ramt ligesom alle andre er det lige nu. Så opstår denne mulighed, hvor der er mangel på en vare, som vi har råvarerne til. Øl bliver til 90 procents sprit Øllenes procenter, typisk syv-otte af slagsen, kan gennem en destilationsproces blive til sprit på 90 procent. På den måde bliver 5.000 liter Thy Pilsner skilt ad i øjeblikket i et samarbejde mellem Thisted Bryghus og Nordisk Brænderi i Fjerritslev. Råvarerne leverer bryghuset, mens brænderiet sørger for omdannelsen til sprit. - Når øllet er destileret, samler vi ethanolen op i en tank, som vi sender til en håndspritsproducent, som er leverandør regionerne. På den måde kommer det til gavn på hospitalerne og for syge mennesker, lyder det fra Anders Bilgram, der er direktør hos Nordisk Brænderi. Der bliver i første omgang produceret omkring 350 liter sprit, som vil være klar til levering i næste uge.

Referat:
Thisted Bryghus og Nordisk Brænderi er gået sammen for at kunne levere vitale værnemidler til hospitalerne.